CELEX: 62008CN0159
Language: ro
Date: 2008-04-15 00:00:00
Title: Cauza C-159/08 P: Recurs introdus la 15 aprilie 2008 de Isabella Scippacercola și Ioannis Terezakis împotriva hotărârii Tribunalului de Primă Instanță (Camera a cincea) pronunțate la 16 ianuarie 2008 în cauza T-306/05, Isabella Scippacercola și Ioannis Terezakis/Comisia Comunităților Europene

5.7.2008   
            
            
               RO
            
            
               Jurnalul Oficial al Uniunii Europene
            
            
               C 171/18
            
         Recurs introdus la 15 aprilie 2008 de Isabella Scippacercola și Ioannis Terezakis împotriva hotărârii Tribunalului de Primă Instanță (Camera a cincea) pronunțate la 16 ianuarie 2008 în cauza T-306/05, Isabella Scippacercola și Ioannis Terezakis/Comisia Comunităților Europene
   (Cauza C-159/08 P)
   (2008/C 171/31)
   Limba de procedură: engleza
   Părțile
   
      Recurenți: Isabella Scippacercola, Ioannis Terezakis (reprezentant: B. Lombart, avocat)
   
      Cealaltă parte în proces: Comisia Comunităților Europene
   Concluziile recurenților
   
               —
            
            
               Anularea hotărârii Tribunalului de Primă Instanță pronunțate în cauza T-306/05, Isabella Scippacercola și Ioannis Terezakis/Comisia Comunităților Europene prin care s-a respins cererea recurenților de anulare a Deciziei Comisiei din 2 mai 2005, adoptată în temeiul articolului 7 alineatul (2) din Regulamentul (CE) nr. 773/2004 al Comisiei din 7 aprilie 2004 (1), notificată recurenților la 6 februarie 2008 privind refuzul declanșării investigației referitoare la taxele excesive aplicate de noul Aeroport Internațional Atena — Spata care deține o poziție dominantă cu privire la:
               
                           a)
                        
                        
                           taxa pentru securitatea pasagerilor;
                        
                     
                           b)
                        
                        
                           taxa impusă pasagerilor pentru utilizarea terminalului;
                        
                     
                           c)
                        
                        
                           taxele pentru serviciile de parcare a mașinilor;
                        
                     
         
               —
            
            
               Obligarea Comisiei la plata cheltuielilor efectuate atât în cursul prezentei proceduri, cât și în cursul procesului desfășurat în fața Tribunalului de Primă Instanță.
            
         Motivele și principalele argumente
   Recurenții susțin că Tribunalul de Primă Instanță nu a constatat faptul că, prin refuzul de a examina taxele impuse de AIA pentru securitatea pasagerilor, pentru folosirea terminalului și pentru serviciile de parcare în funcție de costurile acestora și prin efectuarea de comparații neconcludente între taxele impuse de AIA și acelea aplicate de alte aeroporturi europene care nu prestează servicii care se află în concurență în sensul articolului 82 CE, Comisia a încălcat dreptul comunitar, astfel cum rezultă din hotărârea United Brands/Comisia (hotărârea Curții din 14 februarie 1978, 27/76, Rec., p. 207), și că Tribunalul de Primă Instanță a încălcat dreptul comunitar prin faptul că nu a constatat că, în primul rând, Comisia nu a analizat toate aspectele de fapt relevante care au existat la momentul adoptării deciziei atacate, astfel cum impune jurisprudența (hotărârea Curții din 4 martie 1999, Ufex și alții/Comisia, C-119/97 P, Rec., p. I-1341), și că, în al doilea rând, și-a întemeiat decizia atacată pe elemente de fapt inexacte, fiind astfel viciată de o eroare vădită de apreciere și de abuz de putere.
   Recurenții susțin că Tribunalul de Primă Instanță a comis o eroare de drept prin faptul că nu a constatat că a fost săvârșită o eroare de apreciere de către Comisie atunci când aceasta a considerat că verificările pentru securitate nu constituie o activitate economică și că serviciile de parcare nu reprezentau o piață relevantă în sensul articolului 82 CE.
   Referitor la pretinsa eroare de drept privind aplicarea unei taxe pentru folosirea terminalului mai ridicate pentru pasagerii zborurilor intracomunitare și pentru cele internaționale decât pentru pasagerii zborurilor interne, și aplicarea în privința pasagerilor curselor programate a unei taxe pentru utilizarea terminalului și a unei taxe pentru securitate care nu se aplică în cazul celor care folosesc cursele charter, recurenții subliniază că Tribunalul de Primă Instanță nu a constatat refuzul Comisiei de a urmări garantarea faptului ca principiul nediscriminării să nu fie încălcat prin practicile AIA.
   În sfârșit, recurenții invocă faptul că Tribunalul de Primă Instanță nu a constatat îndepărtarea Comisiei de la drepturile și procedurile consacrate, în primul rând, prin faptul că nu a ținut cont de cifrele pe care recurenții le-au extras din surse oficiale care dovedeau practicarea unei taxări excesive de către AIA, în al doilea rând, prin faptul că a efectuat o comparație între taxele aplicate de aeroportul Spata și cele aplicate de alte aeroporturi europene care sunt irelevante pentru aplicarea articolului 82 CE și, în al treilea rând, prin faptul că a adresat o cerere de informare către AIA în care nu a examinat, între altele, costul de construcție a aeroportului și cheltuielile de înființare și de punere în funcțiune a AIA.
   
      (1)  Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, p. 18, Ediție specială, 08/vol. 1, p. 242).